Saaremaa Võrkpalliklubi mängija Keith Pupart tunnistas pärast mängu, et meeskond ei teinud oma parimat esitust. Nurgaründaja sõnul oli siiski peamine, et vastane võõrsilt punkti ei teeninud.
«Pärast esimest geimi uinusime. Meie mäng oli rabe, aga miinimum eesmärgi täitsime ära. Vajasime 3:0 või 3:1 võitu, et Iisraelis natukenegi lihtsam oleks,» selgitas Pupart.
Saaremaalt pärit Puparti sõnul oli eurosarjamängu kodukohas mängida veidi erilisem.
«Natuke oli teistsugune tunne, aga ma olen profesionaal ja lähen mängima igat mängu. Minu jaoks ei ole vahet, kas vastas on Läti või Iisraeli meeskond. Aga meeldiv atmosfäär oli.»
Puparti sõnul Iisraeli klubi ei üllatanud, aga valmistas neile ikkagi natuke peavalu. «Teadsime, kuidas vastane mängib. Nad mängisid ilma diagonaalita, aga ikkagi me ei suutnud neid murda, » analüüsis 34-aastane nurgaründaja.